  Виталий Пронин 6-тӥ инвожое Удмурт Элькунысь Вылӥ суд Можга ёросысь Бадӟым Сибы гуртысь йыруж лэсьтэм нылкышнооослы приговор ялӥз.Нылкышносты янгыше уськытэмын Уголовной кодексысь 105-тӥ статьялэн 2-тӥ  частьысьтыз «ж» пунктъя - адямиез ӵош кариськыса но кенешыса виён. Со сярысь ивортӥз Удмуртиысь судъёслэн пресс-службазы.Вием воргорон юыса улэ вылэм, анайзэ но, кузпалзэ но жугылыса возем, нылпиосыз но тыш сиылӥллям. Огзэ нылпизэ виё шуыса  кышнозэ кышкатъям. 2017-тӥ арын январе йӧнтэм воргорон нош ик кузпалзэ жугем. Таиз чиданэз бырыса, картэзлэн анаезлы ӝожтӥськем. Нылкышноослэн вожпотонзы пӧсьтэм, йыразы адями виён кышкыт малпан кылдэм. Озьы, 22-тӥ январе соос пизэс но картсэс йыраз кортэн кокаса вииллям но ошиллям, ачиз ошиськем мед кожалозы шуыса.Суд лыдэ басьтӥз нылкышноослэсь янгыше уськытонэн быдэсак соглаш луэмзэс, йыружез шарянлы юрттӥськемзэс, ялан кышкаса улэмзэс, песянайлэсь висемзэ, нош егит нылкышнолэн пичи пиналъёсыз вань. Калык соос сярысь умойзэ гинэ вера.Озьы, быдтэм воргоронлэн 54 аресъем анаезлы 6 ар, нош 33 аресъем кышноезлы 5 ар условно кыл кутон сётэмын.Наталия Самсонова  